  ИА «Удмуртия» «Бадӟым удмурт диктантлы» текстэз биологи тодосъя доктор Виктор Туганаев гожтоз. Удмурт кылын шонер гожъяськыны быгатэмез эскерон 2017-тӥ арын 8-тӥ оштолэзе ортчоз, ивортӥзы ужрадэз радъясьёс. «Туэ диктантмы сӥземын Экологи арлы, малы ке шуоно Россиын Экологи ар улсын таиз ар асьмелэн ортче. Текст сярысь ке верано, текстлэн авторез туэ луоз экологиен туж юн, инкуазен туж юн герӟаськем адями, шаерамы тодмо, дано профессор, Ижкарлэн дано кунмуртэз Виктор Васильевич Туганаев. <…> Милям соин огкыл туннэ нуналлы шедьтэмын ни, озьы ик огкыл шедьтэмын Удмурт кун университетысь тодосчиосын но. Озьыен, соосын ӵош туэ диктантэз ортчытомы», — веразы радъясьёс. Текст бордын ужан али мынэ на. Тодэ вайытом, удмурт кылын шонер гожъяськыны быгатэмзэ котькуд мылкыд карись эскерыны быгатэ. Чакланъёсъя, Ижкарын диктантэз кык интыын гожтыны луоз: Удмурт кун университетын но Пастухов урамысь 13 номеро юртын. Со сяна, котькуд аре сямен ик диктантэз «Мынам Удмуртие» радиолэн меӵак эфираз но лыдӟозы. Ужъёсты эскерозы Удмурт кун университетысь дышетӥсьёс. Йылпумъянъёс лэсьтэм бере «Бадӟым удмурт диктант» гожтэмъёс ужрадэ пыриськемзы сярысь сертификат басьтыны быгатозы. Тодэ вайытом, 2016-тӥ арын «Бадӟым удмурт диктант» 16-тӥ оштолэзе ортчиз. Текстэз Удмуртиысь калык писатель Василий Ванюшев гожтӥз. Ужрадэ 565 адями пыриськиз. Кык адями 99 балл басьтӥз. Тегъёс: Дышетон Ижкар Удмуртия удмуртъёс удмурткыл  